Cofradía de la Entrada de Jesús en Jerusalén

A Cofradía de la Entrada de Jesús en Jerusalén (en aragonés Cofadría d'a Dentrata de Chesús en Cherusalem) ye una cofadría d'a Semana Santa zaragozana.

Historia
A cofadría estió establita en l'anyo 1938 por beluns d'os portiadors que levaban l'antigo paso d'Antonio Palo que estió cremato en 1935 mientres a Segunda Republica. Istos primers cofadres teneban relación con os bancos y caixas d'estalvios de Zaragoza. A l'anyo siguient salioron sin l'habito en a procesión d'o Santo Entierro, o 7 d'abril de 1939, y dos anyos dimpués salioron o Dominche de Ramos ya con l'actual habito d'a cofadría.

En os primers anyos 1960 a cofadría prencipia as chestions con cuantos colechios de Zaragoza, ya que no bi heba prous cofadres d'entre os treballadors de caixas y bancos de Zaragoza. D'ista traza en 1964 a cofadría s'integra en o colechio d'os Maristas, prencipiando dende iste anyo a procesión de Dominche de Ramos en o colechio. A l'anyo siguient, en 1965, se creya la sección de tambors.

Dende 1969 tamién as mullers fan parte d'a cofadría con os mesmos dreitos que os hombres y en 1973 se creya la sección de bombos.

A prencipios d'os anyos 1980 se cambea la salita d'a procesión de Ramos ta la Seu, anque dende 1988 por as obras de restauración se sale dende Sant Caitano.

Pasos
 La Entrada de Jesús en Jerusalén: conoixita popularment como La Burreta ye obra d'os chirmans Albareda de l'anyo 1940. O paso ye feito con fusta de Flandres. I apareixen nueu feguras, entre as que destacan una mai que devanta a lo suyo fillo y Chesús amontato en una burreta.

Uniforme y emblema
L'habito d'a cofadría ye una tunica blanca con dos franchas azuls verticals en a parti debantera. En a capeza caperucho azul, fueras d'os cargos procesionals, portiadors y bombos que levan tercerol blanco con antifaz azul y a sección infantil que leva bonet romano azul. Guants de color negra.

O emblema ye una columna de plata coronata, que ye o Santo Pilar, con una cruz de San Chaime de gules dencima, tot rodiato por dos palmas. En a base o lión, simbolo d'a ciudat de Zaragoza.

Entrada